  Туспуктэм: vk.com (БОУ УР «УГНГ им. Кузебая Герда») Анжелика Тихонова корреспондент Ижкарын Кузебай Герд нимо йӧскалык гимназиын нырысьсэ удмурт гожъясьёслэсь чуръёссэс вольыт лыдӟонъя «Удмуртилэн улэп классикаез» («Живая классика Удмуртии») вожвылъяськон ортчытӥзы. Отчы гимназиысь покчи но бадӟым классъёсын дышетскисьёс пыриськизы. Со сярысь ивортодэтъя «Удмуртия» агентстволэн корреспондентэзлы вожвылъяськонлэн кичӧлтӥсез, дышетон юртлэн кивалтӥсез Татьяна Волкова вераз. Асьсэдыз возьматыны мылкыд каризы 1-4, 5-8, 10-тӥ классъёсын дышетскисьёс. « Милям ӧй вал сыӵе одно ик котькуд классысь нылпиос мед пыриськозы шуыса куронмы, ми нырысьсэ ортчытӥськом бере ужрадэз, нылпиос ас мылкыд каремзыя мед пыриськозы шуыса малпам. Милям адӟеммы потэ вал, кулэ-а та конкурс, мылкыдзы луоз-а пиналъёслэн та конкурсэ пыриськыны. Шумпотыса вераны быгатӥськомы, 18 нылпиос ас мылкыд каремзыя пыриськизы та ужрадэ. Ӟуч нылпиос но пыриськизы, кудъёсыз дышето удмурт кылэз нырысетӥ классысен, пыриськизы удмурт нылпиос но » Татьяна Волкова, Кузебай Герд нимо йӧскалык гимназилэн кивалтӥсез Пиналъёс Кузебай Гердлэсь, Вениамин Ившинлэсь, Вячеслав Ар-Сергилэсь, Аркадий Клабуковлэсь, Филипп Кедровлэсь, Герман Ходыревлэсь, Трофим Архиповлэсь но мукет удмурт гожъясьёслэсь чуръёссэс лыдӟизы. Татьяна Волкова пусйиз, нылпиос паймытӥзы шуыса. Ӟуч пиналъёссы но ударениосты шонер пукытса, куараосты шонер вераса, вольыт лыдӟыны быгатӥзы. Конкурсэ пыриськисьёсты гимназилэн кивалтӥсезлэн воштӥсез Юлия Шахтина, нылпи садысь визьнодась Светлана Зинкова, азьветлӥсь дышетскисьёс Максимилиан Аляшев но Кристина Гаврилова кылзӥзы-дунъязы. Татьяна Волковалэн верамезъя, вуоно арысен «Удмуртилэн улэп классикаез» вожвылъяськонэз элькун инлыкен радъялозы. Удмуртиысь дышетонъя но тодосъя министерствоен со пумысен кенешемын ини. Нялтас вераса, «Живая классика» огъяросси вожвылъяськонлэсь улосвыл люкетсэ йӧскалык кылъёсын но ортчытыны ӵектонэн Кузебай Герд нимо гимназия но Удмуртиысь дышетонъя но тодосъя министерство 2021-тӥ арын сӥзьыл потӥзы вал ини. « Ми доры ветлӥз Сергей Сергеевич Кравцов (Россиысь калыкез дышетонъя министр – ред.). Соку ми министерствоен ӵош вазиськимы вал таӵе предложениен – пыртыны «Живая классика» конкурсэ региональной сыӵе конкурсэз, кытын пӧртэм кылъёсын нылпиос лыдӟысалзы национальной классикаез. Сергей Сергеевич Кравцов соку сое поддержать кариз » Татьяна Волкова, Кузебай Герд нимо йӧскалык гимназилэн кивалтӥсез Тодэ вайытом, 2022-тӥ арын «Живая классика» огъяросси вожвылъяськонлэн улосвыл люкетаз Глазкарысь, Ижкарысь но Камбаркарысь пиналъёс вормизы.  Тегъёс: Ижкар удмурткыл КузебайГерднимогимназия пиналъёс Дышетон Удмуртия Литература  